CELEX: C2005/082/23
Language: sk
Date: 2005-04-02 00:00:00
Title: Vec C-29/05 P: Odvolanie podané dňa 28. januára 2005 (faxom z 25. januára 2005) Úradom pre harmonizáciu vnútorného trhu (ochranné známky a vzory) proti rozsudku Súdu prvého stupňa Európskych spoločenstiev (štvrtá komora) z 10. novembra 2004 vo veci T-164/02, Kaul GmbH proti Úradu pre harmonizáciu vnútorného trhu (ďalším účastníkom konania pred odvolacím senátom ÚHVT bol Bayer AG)

2.4.2005   
            
            
               SK
            
            
               Úradný vestník Európskej únie
            
            
               C 82/11
            
         Odvolanie podané dňa 28. januára 2005 (faxom z 25. januára 2005) Úradom pre harmonizáciu vnútorného trhu (ochranné známky a vzory) proti rozsudku Súdu prvého stupňa Európskych spoločenstiev (štvrtá komora) z 10. novembra 2004 vo veci T-164/02, Kaul GmbH proti Úradu pre harmonizáciu vnútorného trhu (ďalším účastníkom konania pred odvolacím senátom ÚHVT bol Bayer AG)
   (Vec C-29/05 P)
   (2005/C 82/23)
   Jazyk konania: nemčina
   Úrad pre harmonizáciu vnútorného trhu (ochranné známky a vzory) podal dňa 28. januára 2005 (faxom z 25. januára 2005) odvolanie na Súdny dvor Európskych spoločenstiev proti rozsudku Súdu prvého stupňa Európskych spoločenstiev (štvrtá komora) z 10. novembra 2004 vo veci T-164/02, Kaul GmbH proti Úradu pre harmonizáciu vnútorného trhu (ochranné známky a vzory). Ďalším účastníkom konania pred odvolacím senátom ÚHVT bol Bayer AG. Odvolateľa zastupuje Alexander von Mühlendahl, podpredseda Úradu a Gregor Schneider, člen Oddelenia súdneho konania v oblasti priemyselného vlastníctva.
   Odvolateľ navrhuje, aby Súdny dvor:
   
               1.
            
            
               zrušil napadnutý rozsudok;
            
         
               2.
            
            
               vrátil vec Súdu prvého stupňa na rozhodnutie o ďalších žalobných dôvodoch;
            
         
               3.
            
            
               zaviazal druhého účastníka konania nahradiť trovy odvolacieho konania.
            
         Dôvody odvolania a hlavné tvrdenia
   
               1.
            
            
               Súd prvého stupňa porušil čl. 43 ods. 2 nariadenia Rady (ES) č. 40/94 z 20. decembra 1993 o ochrannej známke Spoločenstva (Ú. v. ES L 11, s. 1) (ďalej len „OZS“) ako aj pravidlá 16 ods. 3 a 20 ods. 2 nariadenia Komisie (ES) č. 2868/95 z 13. decembra 1995, ktorým sa vykonáva nariadenie Rady (ES) č. 40/94 o ochrannej známke Spoločenstva (Ú. v. ES L 303, s. 1) tým, že zaviazal odvolací senát Úradu v zmysle zásady funkčnej kontinuity zohľadniť nové tvrdenie týkajúce sa skutkových okolností a nové dôkazné prostriedky v námietkovom konaní aj vtedy, keď účastník konania nepredložil námietkovému oddeleniu toto tvrdenie alebo tieto dôkazné prostriedky v lehote určenej mu námietkovým oddelením. Povinnosť preskúmať materiály predložené prvýkrát pred odvolacím senátom odvodená Súdom zo zásady funkčnej kontinuity v rámci konania inter partes nie je stanovená ani v ustanoveniach nariadenia ani vykonávacieho nariadenia.
            
         
               2.
            
            
               Súd porušil čl. 74 ods. 2 OZS tým, že zaviazal odvolací senát zohľadniť nové tvrdenie týkajúce sa skutkových okolností a nové dôkazné prostriedky v námietkovom konaní aj vtedy, keď pre ne platné lehoty v konaní pred námietkovým oddelením sú „prekluzívnymi lehotami“ a účastník konania podávajúci námietku nepredložil v lehote stanovenej námietkovým oddelením príslušné tvrdenie alebo príslušné dôkazné prostriedky.
            
         
               3.
            
            
               Súd tiež porušil čl. 74 ods. 2 OZS tým, že pripúšťa použitie tohto ustanovenia v odvolacom konaní len vtedy, keď boli nové tvrdenie alebo nové dôkazné prostriedky predložené po uplynutí lehoty na odôvodnenie odvolania.